CELEX: 32022D0706
Language: lt
Date: 2022-05-05 00:00:00
Title: Komisijos įgyvendinimo sprendimas (ES) 2022/706 2022 m. gegužės 5 d. kuriuo nustatomos Europos Parlamento ir Tarybos sprendimo Nr. 1313/2013/ES taikymo taisyklės, susijusios su ilgalaikių įsipareigojimų ir ypatingo indėlio į Sąjungos civilinės saugos mechanizmą pripažinimo kriterijais ir procedūromis (pranešta dokumentu Nr. C(2022) 2884) (Tekstas svarbus EEE)

2022 5 6   
               
               
                  LT
               
               
                  Europos Sąjungos oficialusis leidinys
               
               
                  L 132/102
               
            
         KOMISIJOS ĮGYVENDINIMO SPRENDIMAS (ES) 2022/706
         2022 m. gegužės 5 d.
         kuriuo nustatomos Europos Parlamento ir Tarybos sprendimo Nr. 1313/2013/ES taikymo taisyklės, susijusios su ilgalaikių įsipareigojimų ir ypatingo indėlio į Sąjungos civilinės saugos mechanizmą pripažinimo kriterijais ir procedūromis
         
            
               (pranešta dokumentu Nr. C(2022) 2884)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos sprendimą Nr. 1313/2013/ES dėl Sąjungos civilinės saugos mechanizmo (1), ypač į jo 32 straipsnio 1 dalies hb punktą,
         kadangi:
         
                     (1)
                  
                  
                     siekiant pripažinti ir pagerbti ilgalaikius įsipareigojimus ir ypatingą indėlį į Sąjungos civilinės saugos mechanizmą (toliau – Sąjungos mechanizmas), Sprendime Nr. 1313/2013/ES nustatyta, kad Komisija atitinkamus asmenis gali apdovanoti medaliais;
                  
               
                     (2)
                  
                  
                     kad galėtų skirti tokius Sąjungos mechanizmo medalius (toliau – SCSM medaliai), Komisija turėtų nustatyti ilgalaikių įsipareigojimų ir ypatingo indėlio į Sąjungos mechanizmą pripažinimo kriterijus ir procedūras;
                  
               
                     (3)
                  
                  
                     atsižvelgiant į pagal Sąjungos mechanizmą teikiamos pagalbos tarpsektorinį pobūdį, SCSM medaliai turėtų būti skiriami Sąjungos ir trečiųjų šalių piliečiams, įskaitant civilinės saugos personalą, nelaimių valdymo personalą, valstybių narių karinį personalą arba kitų atitinkamų institucijų ar įstaigų personalą už indėlį į Sąjungos mechanizmo veiklą. SCSM medaliais gali būti apdovanojami fiziniai asmenys arba moduliai, įskaitant pagalbos teikimo komandas, techninės pagalbos ir paramos grupes (TAST) ir kitus Bendroje ekstremaliųjų situacijų ryšių ir informacijos sistemoje (CECIS) užregistruotus reagavimo pajėgumų subjektus;
                  
               
                     (4)
                  
                  
                     siekiant apimti viso nelaimių valdymo ciklo veiklą, ilgalaikių įsipareigojimų ir ypatingo indėlio į Sąjungos mechanizmą pripažinimo ir pagerbimo faktinė aprėptis turėtų apimti prevencijos, pasirengimo ir reagavimo veiksmus;
                  
               
                     (5)
                  
                  
                     pagal Sprendimo Nr. 1313/2013/ES 20a straipsnio 3 dalį Komisija turėtų apdovanoti dviejų rūšių SCSM medaliais: medaliu už ilgalaikius įsipareigojimus ir medaliu už ypatingą indėlį. Todėl būtina nustatyti apdovanojimo šių dviejų rūšių medaliais tinkamumo kriterijus;
                  
               
                     (6)
                  
                  
                     kadangi nuostata dėl SCSM medalių į Sąjungos mechanizmą buvo įtraukta Europos Parlamento ir Tarybos sprendimu (ES) 2019/420 (2), laikotarpio, į kurį reikia atsižvelgti nustatant galimų SCSM medalininkų tinkamumą, pradžia turėtų būti nustatyta pagal jo priėmimo datą – 2019 m. kovo 21 d.;
                  
               
                     (7)
                  
                  
                     Komisija ir valstybės narės turėtų turėti teisę pasiūlyti galimus medalininkus. Siekiant įvertinti galimus medalininkus, tokias kandidatūras turėtų apsvarstyti apdovanojimo komisija, kurią turėtų sudaryti Komisijos atstovai. Apdovanojimo komisija turėtų susirinkusi į posėdį pateikti rekomendacijas Komisijai, kad ji priimtų sprendimą dėl SCSM medalių;
                  
               
                     (8)
                  
                  
                     siekiant tinkamai pagerbti medalininkus, SCSM medaliai turėtų būti įteikiami oficialiose iškilmėse, pavyzdžiui, Europos civilinės saugos forume ar kitose oficialiose ad hoc iškilmėse;
                  
               
                     (9)
                  
                  
                     siekiant užtikrinti įtrauktį ir skatinti lygybę, priimant sprendimą dėl SCSM medalių turėtų būti atsižvelgiama į lyčių pusiausvyrą ir geografinį pasiskirstymą;
                  
               
                     (10)
                  
                  
                     siekiant užtikrinti skaidrumą, Komisija turėtų naudoti skiriamų SCSM medalių registrą;
                  
               
                     (11)
                  
                  
                     šiame sprendime nustatytos priemonės atitinka Sprendimo Nr. 1313/2013/ES 33 straipsnio 1 dalyje nurodyto Civilinės saugos komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Dalykas
            Šiuo sprendimu nustatomi Sąjungos civilinės saugos mechanizmo medalių (toliau – SCSM medaliai) skyrimo kriterijai ir procedūros, siekiant pripažinti ir pagerbti ilgalaikius įsipareigojimus ir ypatingą indėlį į Sąjungos civilinės saugos mechanizmo (toliau – Sąjungos mechanizmas) veikimą.
         
         
            2 straipsnis
            Terminų apibrėžtys
            Šiame sprendime vartojamų terminų apibrėžtys:
            
                        1)
                     
                     
                        geros reputacijos asmuo – asmuo, kurio atžvilgiu nepriimta apkaltinamųjų nuosprendžių;
                     
                  
                        2)
                     
                     
                        neeilinė drąsa – veiksmais demonstruojama išskirtinė drąsa arba lūkesčius viršijanti ištvermė ir drąsa;
                     
                  
                        3)
                     
                     
                        ypatingas nuopelnas – labai aukšto lygio pasiekimas, viršijantis tai, kas įprasta.
                     
                  
         
            3 straipsnis
            SCSM medalių rūšys
            
               1.   Komisija teikia dviejų rūšių SCSM medalius:
               
                           a)
                        
                        
                           medalį už ilgalaikius įsipareigojimus;
                        
                     
                           b)
                        
                        
                           medalį už ypatingą indėlį.
                        
                     
            
               2.   Medalininkai negauna jokios finansinės naudos.
            
            
               3.   Vienos rūšies SCSM medalis tam pačiam fiziniam asmeniui, moduliui, pagalbos teikimo komandai, TAST ir kitiems reagavimo pajėgumų subjektams skiriamas ne daugiau kaip vieną kartą. Medalis gali būti skiriamas po mirties.
            
         
         
            4 straipsnis
            Atitiktis reikalavimams
            
               1.   SCSM medaliai už indėlį į Sąjungos mechanizmo veikimą gali būti skiriami tokiems fiziniams asmenims kaip:
               
                           a)
                        
                        
                           valstybių narių arba Sąjungos mechanizme dalyvaujančių valstybių civilinės saugos ir nelaimių valdymo personalas;
                        
                     
                           b)
                        
                        
                           kitų institucijų, subjektų ar įstaigų, prisidedančių prie veiksmų pagal Sąjungos mechanizmą, nariai;
                        
                     
                           c)
                        
                        
                           Sąjungos piliečiai arba trečiųjų šalių piliečiai.
                        
                     Tie fiziniai asmenys turi būti geros reputacijos.
            
            
               2.   SCSM medaliai už indėlį į Sąjungos mechanizmo veikimą taip pat gali būti skiriami tokiems subjektams kaip:
               
                           a)
                        
                        
                           moduliai, nustatyti pagal Sprendimą Nr. 1313/2013/ES;
                        
                     
                           b)
                        
                        
                           pagalbos teikimo grupės, kaip apibrėžta Komisijos įgyvendinimo sprendimo 2014/762/ES (3) 2 straipsnio 4 dalyje;
                        
                     
                           c)
                        
                        
                           techninės pagalbos ir paramos grupės (TAST), kaip apibrėžta Įgyvendinimo sprendimo 2014/762/ES 2 straipsnio 5 dalyje;
                        
                     
                           d)
                        
                        
                           kiti reagavimo pajėgumų subjektai, kaip nurodyta Sprendimo Nr. 1313/2013/ES 9 straipsnio 4 dalyje.
                        
                     Tie subjektai registruojami Bendroje ekstremaliųjų situacijų ryšių ir informacijos sistemoje (CECIS).
            
            
               3.   Sąjungos darbuotojai, kuriems taikomi Tarybos reglamente (EEB, Euratomas, EAPB) Nr. 259/68 (4) nustatyti Europos Sąjungos pareigūnų tarnybos nuostatai ir kitų Sąjungos tarnautojų įdarbinimo sąlygos, gauti SCSM medalius nėra tinkami.
            
         
         
            5 straipsnis
            Tinkamumo laikotarpis
            Laikotarpis, už kurį gali būti skirti SCSM medaliai, prasideda 2019 m. kovo 21 d.
         
         
            6 straipsnis
            Medalis už ilgalaikius įsipareigojimus
            SCSM medalis už ilgalaikius įsipareigojimus gali būti skiriamas 4 straipsnio 1 ir 2 dalyse nurodytiems tinkamiems medalininkams, atitinkantiems vieną iš šių sąlygų:
            
                        a)
                     
                     
                        jie buvo dislokuoti bent tris kartus reagavimo operacijoms pagal Sąjungos mechanizmą vykdyti;
                     
                  
                        b)
                     
                     
                        jie pademonstravo ilgalaikius profesinius įsipareigojimus vykdyti prevencijos arba parengties veiklą pagal Sąjungos mechanizmą. Laikoma, kad tinkamų medalininkų įsipareigojimo įrodymas – tokiems veiksmams skirtas laikas.
                     
                  
         
            7 straipsnis
            Medalis už ypatingą indėlį
            SCSM medalis už ypatingą indėlį gali būti skiriamas 4 straipsnio 1 ir 2 dalyse nurodytiems tinkamiems medalininkams, atitinkantiems vieną iš šių sąlygų:
            
                        a)
                     
                     
                        jie pademonstravo neeilinę drąsą, įrodė ypatingus nuopelnus arba vykdė veiklą, viršijančią tai, ko pagrįstai galima tikėtis vykdant reagavimo operaciją pagal Sąjungos mechanizmą;
                     
                  
                        b)
                     
                     
                        jie išskirtinai nusipelnė kuriant Sąjungos mechanizmą.
                     
                  
         
            8 straipsnis
            Kandidatūros
            
               1.   Komisija ir valstybės narės gali teikti kandidatūras apdovanojimo komisijai, kad ji skirtų:
               
                           a)
                        
                        
                           SCSM medalius už ilgalaikius įsipareigojimus pagal 6 straipsnyje nustatytus kriterijus;
                        
                     
                           b)
                        
                        
                           SCSM medalius už ypatingą indėlį pagal 7 straipsnyje nustatytus kriterijus.
                        
                     
            
               2.   Kai tenkinami 6 straipsnyje nurodyti kriterijai, Komisija, pasitelkdama Reagavimo į nelaimes koordinavimo centrą, reguliariai peržiūri kandidatūras ir teikia ataskaitas apdovanojimo komisijai.
            
         
         
            9 straipsnis
            Apdovanojimo komisija ir sprendimas dėl apdovanojimo
            
               1.   Įsteigiama apdovanojimo komisija, kuri peržiūri Komisijos arba valstybių narių pagal 8 straipsnį pateiktas kandidatūras ir teikia Komisijai rekomendacijas dėl SCSM medalių skyrimo.
            
            
               2.   Apdovanojimo komisiją sudaro trys Komisijos atstovai.
            
            
               3.   Komisija sušaukia apdovanojimo komisiją likus ne mažiau kaip vienam mėnesiui iki 11 straipsnio 1 dalyje nurodytų iškilmių.
               Spręsdama dėl SCSM medalių skyrimo, apdovanojimo komisija atsižvelgia į lyčių pusiausvyrą ir geografinį pasiskirstymą.
            
         
         
            10 straipsnis
            Skirtų SCSM medalių atšaukimas ir atsisakymas
            
               1.   Komisija atšaukia skirtą SCSM medalį, jei medalininkas patraukiamas baudžiamojon atsakomybėn arba imasi negarbingų arba Sąjungos interesams galinčių pakenkti veiksmų.
            
            
               2.   Medalininkai turi teisę jiems suteikto SCSM medalio atsisakyti.
            
         
         
            11 straipsnis
            Apdovanojimo iškilmės SCSM medaliams teikti
            
               1.   SCSM medaliai skiriami Europos civilinės saugos forume arba, kai tinkama, oficialiose ad hoc iškilmėse.
            
            
               2.   SCSM medalius medalininkams arba jų atstovams įteikia Komisijos atstovas.
            
            
               3.   Jei SCSM medalininkas yra modulis, pagalbos teikimo komanda, TAST ar kitas reagavimo pajėgumų subjektas, medalis įteikiamas grupės vadovui arba atstovui, kuris jį priima modulio, pagalbos teikimo komandos, TAST ar kito reagavimo pajėgumų subjekto vardu.
            
         
         
            12 straipsnis
            Dizainas ir viešas internetinis registras
            
               1.   SCSM medalių dizainą ir modelį nustato Komisija.
            
            
               2.   Komisija tvarko SCSM medalininkų viešą internetinį registrą.
            
         
         
            13 straipsnis
            SCSM medalių nešiojimas
            SCSM medalių nešiojimas reglamentuojamas medalininko valstybės nustatytomis taisyklėmis.
         
         
            14 straipsnis
            Adresatai
            Šis sprendimas skirtas valstybėms narėms.
         
         
            Priimta Briuselyje 2022 m. gegužės 5 d.
            
               
                  Komisijos vardu
               
               Janez LENARČIČ
               
                  Komisijos narys
               
            
         
         
            (1)  OL L 347, 2013 12 20, p. 924.
         
            (2)  2019 m. kovo 13 d. Europos Parlamento ir Tarybos sprendimas (ES) 2019/420, kuriuo iš dalies keičiamas Sprendimas Nr. 1313/2013/ES dėl Sąjungos civilinės saugos mechanizmo (OL L 77I, 2019 3 20, p. 1).
         
            (3)  2014 m. spalio 16 d. Komisijos įgyvendinimo sprendimas 2014/762/ES, kuriuo nustatomos Europos Parlamento ir Tarybos sprendimo Nr. 1313/2013/ES dėl Sąjungos civilinės saugos mechanizmo įgyvendinimo taisyklės ir panaikinami Komisijos sprendimai 2004/277/EB, Euratomas ir 2007/606/EB, Euratomas (OL L 320, 2014 11 6, p. 1).
         
            (4)  1968 m. vasario 29 d. Tarybos reglamentas (EEB, Euratomas, EAPB) Nr. 259/68, nustatantis Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas bei Komisijos pareigūnams laikinai taikomas specialias priemones (OL L 56, 1968 3 4, p. 1).